b'\n_START_ARTICLE_\nAnsambel Roka \xc5\xbdlindre\n_START_SECTION_\nZasedba\n_START_PARAGRAPH_\nAnsambel Roka \xc5\xbdlindre sestavljajo vodja ansambla Rok \xc5\xbdlindra na harmoniki, Bo\xc5\xa1tjan Merhar na kitari, Rok Modic na basu in vokalista Barbara Ogrinc in Kristjan Oven. Pred zamenjavo z Merharjem je v ansamblu kot kitarist sodeloval tudi Toni Tomas Lov\xc5\xa1in, pred Ovnom pa je kot vokalist sodeloval Tadej Osvald.\n_START_SECTION_\nDelovanje\n_START_PARAGRAPH_\nAnsambel deluje od leta 2005. V naslednjih dveh letih se je udele\xc5\xbeil festivala na Gra\xc5\xa1ki Gori in obakrat osvojil srebrnega pastir\xc4\x8dka. Po dveh letih delovanja se je uspe\xc5\xa1no predstavil na festivalu v Dolenjskih Toplicah in bil nagrajen tako s strani ob\xc4\x8dinstva, kot tudi s strani strokovne \xc5\xbeirije. Leta 2008 se je uspe\xc5\xa1no predstavil v \xc5\xa0kofji Loki na Ve\xc4\x8deru slovenskih vi\xc5\xbe v nare\xc4\x8dju in na Gra\xc5\xa1ki Gori. Obakrat je prejel nagrado ob\xc4\x8dinstva, na Gra\xc5\xa1ki Gori pa \xc5\xa1e nagrado za najbolj\xc5\xa1i trio, obenem pa tudi zlatega pastir\xc4\x8dka._NEWLINE_Festivalsko najbolj uspe\xc5\xa1ni sta bili leti 2009 in 2010. Najprej so bili nagrajeni na najpresti\xc5\xbenej\xc5\xa1ih festivalih Slovenska polka in val\xc4\x8dek ter na Ptuju. Najbolj poznani pa so po zmagi na Emi in nastopu na Pesmi Evrovizije v Oslu leta 2010 skupaj s skupino Kalamari in pesmijo Narodnozabavni rock. Na Pesmi Evrovizije so nastopili v 2. polfinalu, kjer so zasedli predzadnje mesto in se tako niso uvrstili v finale._NEWLINE_Leta 2011 se je ansambel odpravil na turnejo po zahodni Kanadi, kjer so jih gostila slovenska izseljenska dru\xc5\xa1tva. Najve\xc4\x8d \xc4\x8dasa so pre\xc5\xbeiveli v Vancouvru in Calgaryju, ustavili pa so se tudi v Kelownu. Med nastopi so \xc4\x8das izkoristili tudi za ogled razli\xc4\x8dnih znamenitosti, med drugim kanjona Myra, in hokejske tekme. Za en dan so sko\xc4\x8dili tudi \xc4\x8dez mejo v ZDA. Celotna turneja je trajala en mesec._NEWLINE_Leta 2015 so ob 10-letnici delovanja v \xc5\xa0portni dvorani v Ribnici priredili koncert \xc2\xbbMi ga pa \xc5\xbelindramo\xc2\xab, ki ga je posnela Televizija Slovenija in ga predvajala naslednje leto v dveh delih. Na tem koncertu so premierno predstavili pesem Nasmehni se, ki so jo posneli skupaj s svojimi vzorniki, ki prav tako prihajajo iz Sodra\xc5\xbeice, Ansamblom Franca Miheli\xc4\x8da.'